KOMISSION KERTOMUS EUROOPAN PARLAMENTILLE JA NEUVOSTOLLE

Tieliikenteessä käytettävän bensiinin ja dieselpolttoaineen laatu Euroopan unionissa

(Raportointivuosi 2020)

1. Johdanto

Bensiinin ja dieselpolttoaineiden laatua koskevan direktiivin 98/70/EY , jäljempänä ’polttoainelaatudirektiivi’, 7 a artiklan ja direktiivin 98/70/EY mukaisista laskentamenetelmistä ja raportointivaatimuksista annetun neuvoston direktiivin (EU) 2015/652 5 artiklan mukaan jäsenvaltioiden on ilmoitettava vuosittain tiedot niiden alueella toimitettujen polttoaineiden ja energian kasvihuonekaasuintensiteetistä. Tätä ilmoitusvelvollisuutta sovelletaan ensimmäisen kerran raportointivuoteen 2017, kun neuvoston direktiivi (EU) 2015/652 on saatettu osaksi jäsenvaltioiden kansallista lainsäädäntöä ja sitä on alettu soveltaa. Tässä vuosikertomuksessa esitetään vuodelta 2020 ilmoitetut tiedot.

Lisäksi direktiivin 98/70/EY 8 artiklan 3 kohdan mukaan jäsenvaltioiden on toimitettava kertomus kansallisista polttoaineen laatutiedoista edellisen kalenterivuoden osalta.

Tässä vuosikertomuksessa esitetään yhteenveto tiedoista, jotka jäsenvaltiot ovat toimittaneet edellä mainittujen raportointivaatimusten mukaisesti. Se perustuu vuotta 2020 koskeviin tietoihin, jotka jäsenvaltiot ovat toimittaneet Euroopan ympäristökeskukselle (EEA).

2. Polttoaine- ja energiatyyppien määrät ja elinkaarenaikainen kasvihuonekaasuintensiteetti

Polttoainelaatudirektiivin 7 a artiklassa, yhdessä neuvoston direktiivin (EU) 2015/652 kanssa, vahvistetaan seuraavat raportointivaatimukset:

·kunkin polttoaine- tai energiatyypin kokonaismäärä, joka on toimitettu käytettäväksi tieliikenteessä sekä liikkuvissa työkoneissa (mukaan lukien sisävesialukset, kun ne eivät ole merellä), maatalous- ja metsätraktoreissa sekä huvialuksissa, kun ne eivät ole merellä;

·elinkaarenaikaiset kasvihuonekaasupäästöt energiayksikköä kohti, mukaan lukien biopolttoaineisiin liittyvästä epäsuorasta maankäytön muutoksesta (ILUC) aiheutuvien arvioitujen päästöjen alustavat keskiarvot ;

·käytetyt raaka-aineet ja biopolttoaineen tuotantoketjut kustakin jäsenvaltioiden alueella toimitetusta biopolttoaineesta.

Polttoainelaatudirektiivin mukaan jäsenvaltioiden on edellytettävä, että polttoaineiden toimittajat vähentävät liikenteen polttoaineiden elinkaarenaikaista kasvihuonekaasuintensiteettiä eli toimitettujen polttoaineiden ja energian energiayksikköä kohti laskettuja elinkaarenaikaisia kasvihuonekaasupäästöjä vähintään 6 prosenttia 31. joulukuuta 2020 mennessä fossiilisten polttoaineiden vuoden 2010 vertailutasosta 94,1 g CO2e/MJ. Kuuden prosentin vähimmäisvähennystavoitteen saavuttamista arvioitaessa ei oteta huomioon epäsuorasta maankäytön muutoksesta aiheutuvia kasvihuonekaasupäästöjä. Uusiutuvaa energiaa koskevassa direktiivissä (EU) 2018/2001 säädetään useista toimenpiteistä, joilla puututaan epäsuoraan maankäytön muutokseen, mukaan lukien enimmäismäärän asettaminen ravinto- ja rehupohjaisille biopolttoaineille, ja siihen liittyvässä delegoidussa säädöksessä vahvistetaan yksityiskohtaiset kriteerit, joilla määritetään suurelle epäsuorien maankäytön muutosten riskille alttiit biopolttoaineiden raaka-aineet, jotka on poistettava vaiheittain käytöstä vuoteen 2030 mennessä, sekä kriteerit vähäiselle epäsuorien maankäytön muutosten riskille alttiiden biopolttoaineiden, bionesteiden ja biomassapolttoaineiden sertifioinnille.

Vuonna 2020 kaikki 27 jäsenvaltiota sekä Yhdistynyt kuningaskunta, Norja ja Islanti toimittivat tiedot kasvihuonekaasupäästöjen vähennyksistä asianmukaisessa muodossa. Yhdistynyt kuningaskunta toimitti tiedot kuitenkin erottamatta niistä Pohjois-Irlantia koskevia tietoja, minkä vuoksi Pohjois-Irlantia koskevia tietoja ei voitu sisällyttää kertomuksen yhteenlaskettuihin lukuihin. Koska vuotta 2020 koskeva ilmoitusvelvollisuus ei koske Yhdistynyttä kuningaskuntaa kokonaisuudessaan, koko Yhdistynyttä kuningaskuntaa koskevia tietoja ei ole myöskään sisällytetty kertomukseen. Tähän kertomukseen on silti sisällytetty joitakin Pohjois-Irlantia koskevia tietoja, jotka toimitettiin muutoin kuin tietojen toimittamista varten vahvistetun esitystavan muodossa. Yhteenlaskettujen lukujen väliset vertailut viittaavat EU27:ään kaikkien vertailuvuosien osalta.

2.1 Kasvihuonekaasupäästöt ja etäisyys vuoden 2020 tavoitteeseen

Saatujen tietojen mukaan 27:ssä tietoja antaneessa jäsenvaltiossa vuonna 2020 toimitettujen polttoaineiden ja energian keskimääräinen kasvihuonekaasuintensiteetti oli 89 g CO2e/MJ, mikä vastaa 51 miljoonan hiilidioksidiekvivalenttitonnin (CO2e, hiilidioksidiekvivalentti) vähennystä vuonna 2020. Intensiteetti on 5,5 prosenttia alhaisempi kuin vuoden 2010 vertailutaso 94,1 g CO2e/MJ (vähennys on kasvanut EU:n 27 jäsenvaltion vuonna 2019 saavuttamasta 4,3 prosentin vähennyksestä). Tämä tarkoittaa, että kaikkien toimitettujen fossiilisten polttoaineiden, biopolttoaineiden ja energian kasvihuonekaasuintensiteettiä on vähennettävä vielä 0,5 prosenttia 6 prosentin tavoitteen saavuttamiseksi.

Vuodelta 2020 raportoidut tiedot osoittavat, että EU:n polttoaineiden toimittajien saavuttama edistys vaihtelee huomattavasti jäsenvaltioittain. Yksitoista jäsenvaltiota (Belgia, Kypros, Luxemburg, Malta, Ruotsi, Saksa, Suomi, Tanska, Tšekki, Unkari ja Viro) on saavuttanut tavoitteensa vähentää liikenteen polttoaineiden kasvihuonekaasuintensiteettiä 6 prosentilla vuoden 2010 tasosta vuoteen 2020 mennessä (ks. kaavio 1). Tämä on monien jäsenvaltioiden osalta merkittävä parannus verrattuna raportointivuoteen 2019, jolloin vain kaksi jäsenvaltiota (Ruotsi ja Suomi) oli saavuttanut 6 prosentin tavoitteen. Vuoden kuluessa eniten ovat edistyneet Kypros ja Viro: niissä vähennykset ovat kasvaneet 4,7 ja 4,5 prosenttiyksikköä vuosien 2019 ja 2020 välillä vuoden 2010 vertailutasoon nähden. Seuraavina ovat Belgia, Tanska ja Unkari, joissa vähennykset ovat kasvaneet 3,3–3,1 prosenttiyksikköä. Yhdistyneen kuningaskunnan toimittamien alustavien tietojen perusteella Pohjois-Irlanti on saavuttanut 6,2 prosentin kasvihuonekaasuintensiteetin vähennyksen Pohjois-Irlannissa vuonna 2020 toimitettujen polttoaineiden osalta.

Etäisyydestä tavoitteeseen voidaan todeta, että Slovakia, Alankomaat ja Itävalta ovat jo hyvin lähellä 6 prosentin tavoitteen saavuttamista: niiden vähennykset ovat 5,8 prosenttia, 5,4 prosenttia ja 5,1 prosenttia, kun taas Romania, Puola, Italia, Ranska, Bulgaria ja Kreikka ovat saavuttaneet 4–5 prosentin vähennyksiä. Muissa seitsemässä jäsenvaltiossa (Slovenia, Espanja, Portugali, Liettua, Irlanti, Latvia ja Kroatia) kasvihuonekaasuintensiteetin vähennys on pienempi kuin 4 prosenttia. Lisätietoja on EEA:n teknisessä raportissa nro 2022/2 ”Greenhouse gas intensities of transport fuels in the EU in 2020” .